# Predkladacia správa

Ministerstvo životného prostredia Slovenskej republiky predkladá do legislatívneho procesu návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 755/2004 Z. z., ktorým sa ustanovuje výška neregulovaných platieb, výška poplatkov a podrobnosti súvisiace so spoplatňovaním užívania vôd v znení nariadenia vlády Slovenskej republiky č. 367/2008 Z. z. (ďalej len „návrh nariadenia“).

Cieľom návrhu nariadenia je zosúladenie s § 78 a 79 zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení zákona č. 409/2014 Z. z., ktorým bolo ustanovené spoplatnenie odberov vody pre všetky fyzické osoby a právnické osoby, ktoré podnikajú v poľnohospodárstve a odoberajú vodu na zavlažovanie poľnohospodárskej pôdy v množstve nad 50 000 m3. Táto zmena vyplynula z požiadavky smernice Európskeho parlamentu a  Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia spoločenstva v oblasti vodného hospodárstva (rámcová smernica o vodách), týkajúcej sa zavedenia cenovej politiky v oblasti vodného hospodárstva, ktorá zahŕňa princíp úhrady nákladov za vodohospodárske služby. Uvedená požiadavka bola premietnutá do kritéria plnenia tzv. ex ante kondicionality v oblasti vodného hospodárstva, ktorej splnenie sa vyhodnocuje na úrovni Partnerskej dohody Slovenskej republiky na roky 2014 – 2020, ako aj príslušných operačných programov (Operačný program Kvalita životného prostredia, Integrovaný regionálny operačný program, Program rozvoja vidieka). Nesplnenie ex – ante kondicionalít predstavuje riziko pozastavenia platieb z Európskych štrukturálnych a investičných fondov na dotknuté priority príslušných operačných programov.

V rámci legislatívneho procesu bola na portáli SLOVLEX zverejnená predbežná informácia o príprave návrhu nariadenia. Nasledovala možnosť predbežných konzultácií, kde boli oslovené inštitúcie, z ktorých si možnosť konzultovať uplatnila Slovenská poľnohospodárska a  potravinárska komora.

Ministerstvo životného prostredia Slovenskej republiky vyvinulo snahu zavedenia poplatku čo s najnižším možným dopadom pre poľnohospodárov. Zavedením spoplatnenia odberov vody na zavlažovanie poľnohospodárskej pôdy budú ovplyvnené subjekty, ktoré podnikajú v poľnohospodárskej rastlinnej výrobe a  odoberajú vodu na zavlažovanie poľnohospodárskej pôdy v množstve nad 50 000 m3 ročne podľa zákona č. 303/2016 Z. z., ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a ktorým sa mení a dopĺňa zákon č. 7/2010 Z. z. o ochrane pred povodňami v znení neskorších predpisov, ktorý ustanovuje tento množstevný limit 50 000 m3 na odober vody na zavlažovanie poľnohospodárskej pôdy.

Dňa 16. augusta 2016 sa uskutočnilo pracovné stretnutie so zástupcami Slovenskej poľnohospodárskej a potravinárskej komory. Výsledkom stretnutí je stanovenie sadzby poplatku za odbery vôd na zavlažovanie poľnohospodárskej pôdy vo výške nepresahujúcej 0,001 eur/m3. Sadzba poplatku za odber vody na zavlažovanie poľnohospodárskej pôdy vo výške 0, 001 eur/m3 pri odbere vody nad množstvo ustanovené vo vodnom zákone nepredstavuje pre poľnohospodárov významný nárast nákladov potrebných na zavlažovanie.

Podľa vodného zákona záhradkárske osady neplatia za odber vody na zavlažovanie - sú vyňaté z povinnosti platiť za odber vody na zavlažovanie.

Návrh nariadenia bude mať pozitívne vplyvy na rozpočet verejnej správy. Návrh nariadenia nebude mať sociálne vplyvy, vplyvy na životné prostredie, vplyvy na informatizáciu spoločnosti ani vplyvy na služby verejnej správy pre občana.

Predpokladá sa možná mierna finančná záťaž pre podnikateľov, ktorí podnikajú v poľnohospodárstve a využívajú vodu na zavlažovanie poľnohospodárskej pôdy..

Návrh nariadenia je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.

Návrh nariadenia je v súlade s právom Európskej únie a nebude predmetom vnútrokomunitárneho pripomienkového konania.

Dátum účinnosti nariadenia vlády  je navrhnutý v nadväznosti na termíny plnenia ex ante kondicionality v oblasti vodného hospodárstva.

Návrh nariadenia bol v medzirezortnom pripomienkovom konaní od 14. novembra 2016 do 5. decembra 2016. Zásadné pripomienky zaslalo Ministerstvo pôdohospodárstva a rozvoja vidieka Slovenskej republiky, s ktorým sa uskutočnilo rozporové konanie dňa 8. decembra 2016 a Asociácia vodárenských spoločností Bratislava.

Návrh nariadenia sa predkladá bez rozporov.